**1 Pet. 1:1-2**

**“Waar is jy tuis?”**

*Andries Burger, GK Pinetown, 03 Mei 2020 (week 6 van Covid-19 grendeltyd.)*

*Sing: Ps. 42:1, 5(T); Lied 471:1, 2; Lied 588:1, 3;*

Goeie more almal,

In Suid-Afrika het die inperking maatreëls ietwat verslap van Vrydag af en was dit ŉ belewing om weer buite te gaan stap. Op ons gewone roete het ek en Hanlie baie meer mense as gewoonlik ontmoet – van “all shapes and sizes” sou my Ouma gesê het. Almal in goeie bui, vriendelike groete in die verbygaan en die honde netso uit hulle velle bly.

Almal met wie ek kontak het stuur groete oor-en-weer en verlang om mekaar weer te kan sien. Daarom hierdie versoek –

wil jy nie asseblief ŉ “selfie” of ŉ “onsie” neem daar waar jy of julle oral in die wêreld inskakel op hierdie diens, en dit dan vir my aanstuur nie? Ek wil dit graag dan vir die res wys met ‘n volgende uitsending. Dan sien ons mekaar op daardie manier. Ek sal nie enige persoonlike inligting soos name bysit nie.

Stuur dit per WA aan myself 0978754153 of per e-pos: [andries@resolvekzn.co.za](mailto:andries@resolvekzn.co.za)

Op die oomblik gaan dit nog goed met almal in die gemeente.

Maar daar is egter nog harde bene op te kou, baie kry al reeds baie swaar. Duisende wat werkverloor, miljoene oor die wêreld. Daar is baie mense wat alles probeer wat hulle kan om vir hulle werkers te probeer sorg, en dan baie keer sonder enige samewerking of erkenning daarvoor.

Ek wil BAIE graag by jou uitkom om saam te bid en saam op die Here te vertrou – maar dit gaan nog ŉ ruk duur. Tot dan bid ek op my eie vir jou, elke dag.

Bid vir my ook asseblief, maar nog belangriker – bid vir ander in die gemeente ... en sê vir julle daarvan...

Mag hierdie tydjie saam voor die Here vir jou perspektief en dankbaarheid en vrede bring wat net in sy teenwoordigheid moontlik is.

**Kort gebed** (vrede en fokus en geloofsgroei, verering, aanbidding...)

**Ef. 2:17, 19**

17Toe Jesus Christus gekom het, het Hy die goeie boodskap van vrede gebring:

vrede vir julle wat ver van God was, vrede ook vir dié wat naby was.

19Julle is dus nie meer ver van God af nie, nie bywoners nie,

maar medeburgers van die gelowiges en lede van die huisgesin van God.

**Rom. 1:7**Aan almal en elkeen vir wie God liefhet en wat Hy geroep het om aan Hom te behoort:

Genade en vrede vir julle van God ons Vader en die Here Jesus Christus!

**SING: Ps. 42 v. 1, 5 (T)**

1.

Soos 'n hert in dorre streke

skreeuend dors na die genot

van die helder waterbeke,

skreeu my siel na U, o God!

**Ja, my siel dors na die HEER**,

na die Lewensbron; wanneer

sal 'k, ná swerftog en benouing,

God weer sien in klare aanskouing?

5.

Maar die HEER sal in my lewe

weer oordag sy guns gebied.

Ook deur donker nag omgewe,

sing ek nog my **pelgrimslied**.

Ja, ek lofsing in die nag,

want **ek bly die HEER verwag**;

**my gebed sal opwaarts strewe**

**na die bronwel van my lewe**.

**GEBED** (Lofprysing, Verootmoediging, Verligting)

**Kinders**

Ons is anders, Jesus se bloed gewas, ons is God se kinders, ons gaan na Hom toe in die hemel...

**SING: Lied 471 v. 1 (Mat. 6:33)**

Soek allereers die koninkryk van God; en sy geregtigheid.

wat julle nodig het sal die Vader dan vir julle gee uit sy oorvloed.

Halleluja! Halleluja! Halleluja!

Amen. Amen.

In ŉ tyd toe die Christene reeds baie onreg moes verduur, en net voor ŉ geweldige vervolging onder Keiser Nero uitgebreek het, stuur Jesus Christus vir die gelowiges ŉ boodskap. ŉ Brief wat die Heilige Gees inspireer in Christus se gestuurde apostel, Petrus.

Die outeur is dus nie die vurige, voorloper Petrus nie; ook nie die vernederde, mislukking Petrus nie; dit word geskryf en gestuur deur Petrus, ŉ apostel van Jesus Christus.

Dit is waarop ons verlede week gefokus het, gaan kyk gerus daarna as jy dit gemis het, of dalk vergeet het.

Dit was eerste vraag wanneer jy ŉ brief lees – van wie af kom dit...

Vandag fokus ons op die tweede vraag wat jy vra as jy iemand se brief lees – aan wie is dit geadresseer, vir wie is dit geskryf.

Sommer gou skryf hy van “julle” en van “ons” en dan moet ons weet van wie hy praat –

wie is die “julle” en wie is deel van die “ons”?

Lees **<<1 Pet. 1:1-2>>**

Petrus maak dit baie duidelik dat die boodskap vir “vreemdelinge” bedoel is.

Nie enige vreemdeling nie, spesifieke vreemdelinge –

want hy sê waarvan hulle vervreemd is, en

hy sê hoekom hulle vreemdelinge is, of liewer, hoe hulle vreemdelinge geword het.

Wat is ŉ vreemdeling?

Dit is iemand wat vreemd is, wat onbekend is.

Dit is iemand wat nie inpas op ŉ plek nie, of nie inpas by die mense om hom nie.

ŉ Vreemdeling is van ŉ ander plek af, sy is nie “van hier” nie.

ŉ Vreemdeling is iemand met ander gewoontes, wat anders dink oor goed.

Die Pakistani wat jou hare in Durban sny is ŉ vreemdeling hier, of die kelner in Kloof wat van Zimbabwe af is.

Jesus Christus was ŉ mens maar Hy was ŉ vreemdeling tussen ons.

Hy het tussen mense in die stof geloop en natgereën, maar Hy was van ŉ ander plek af.

Hy sê self dat Hy nie van hierdie wêreld was nie (Joh. 17:14).

Hy was ŉ vreemdeling in die wêreld...

Petrus skryf aan vreemdelinge “in die wêreld”;

mense van ŉ ander vaderland wat as pelgrims deur hierdie wêreld reis op pad terug na hulle Vaderland toe.

Met “wêreld” bedoel hy die lewe op hierdie aarde waar Jesus nie as koning erken word nie, die wêreld wat nie in Christus glo nie en wat hulle nie aan Hom steur nie.

Petrus skryf aan mense wat vreemd is in ŉ wêreld waar mense doen wat hulle wil en hulle nie steur aan wat God wil nie.

Hy skryf aan mense wat nie meer tuis is om die braaivleis vuur waar lelik gepraat word oor ander mense nie, of waar God se Naam misbruik word nie.

Mense wat vreemd is tussen ander se skelmstreke om hulleself te verryk en ander uit te buit.

Hy skryf aan mense wat ontuis is waar seks voor die huwelik, en buite die huwelik van een man en een vrou goedgepraat en aanvaar word.

Mense wat vreemd is en ontuis is in ŉ wêreld waar ongebore kinders vermoor word vir ouers se gerief.

Dink maar aan al die manewales van hierdie wêreld, Petrus skryf aan mense wat nie tuis is daarmee nie, mense wat vreemdelinge in die samelewing is.

Hy skryf aan mense wat nie hulle identiteit anker in hierdie wêreld nie, nie in die taal en die volk en die ras waarin hulle deur hierdie wêreld reis nie.

Maar die mense vir wie hy skryf lewe nog in hierdie wêreld waarvan hulle vreemd is, hulle is nie eenkant nie, hulle woon tussen ander mense en hulle is nie onbekend nie.

Hy skryf aan mense wat in die stede van klein-Asie bly – daar in die provinsies van Pontus, Galasië, Kappadosië, Asië en Bitinië.

Hulle is bekend daar waar hulle bly, hulle is deel van die gemeenskap, hulle doen daar besigheid, hulle kinders gaan daar skool – en tóg... is hulle vreemdelinge.

Want hulle is anders, hulle gewoontes verskil, hulle word nie vir dieselfde goed kwaad nie, hulle is nie vir dieselfde goed bang nie, hulle huil nie oor dieselfde dinge nie, hulle word oor ander dinge bly.

Al is hulle bekend daar, is hulle terselfdertyd vreemdelinge – hulle pas nie in nie.

Soos Jesus is hulle nie van hierdie wêreld nie... (Joh. 17:14).

Wat of liewer, wie maak dat hulle vreemdelinge is?

God het hulle vreemdelinge gemaak, Hy het mense wat tuis was in die wêreld verander sodat hulle nie meer hier inpas nie.

God die Vader het hulle elkeen uitgekies en

deur die Heilige Gees afgesonder, opsy gesit vir twee dinge –

om gehoorsaam te wees en

om met Jesus Christus se bloed besprinkel te word.

God het hulle uitgekies.

Dis nie Calvyn wat so sê nie, dit is nie die Gereformeerde Teologie wat so sê nie, God sê so in sy onfeilbare Woord.

Paulus sê dit in Ef. 1 en Petrus sê dit hier, Jesus sê dit in Joh. 6:44.

Aanvaar jy dat die Bybel die Woord van God is? Dan moet jy aanvaar wat God sê.

Elke mens word opgeroep om te glo, ek en jy moet kies om te glo en ons moet glo.

Maar as jy glo, weet dan verseker dat jy gekies het om te glo omdat God jou eerste gekies het.

Hoekom weet ons nie, hoe weet ons nie, wat hiervan en wat daarvan weet ons nie. En hoe meer ons spekuleer en argumenteer hoe verder val ons in die strik van die duiwel.

Dit is nie moeilik om te verstaan wat daar staan nie, die woorde is heel eenvoudig.

God het mense gekies en toe het Hy hulle vreemdelinge gemaak.

Hy het dit bestem, dit beteken Hy het dit bepaal en Hy het dit laat gebeur.

Wanneer het Hy gekies – vooraf, sê Hy deur Petrus; nog voor die skepping, sê Hy deur Paulus.

En God die Vader het hulle deur die Heilige Gees afgesonder is, afgesonder van ander in die wêreld, opsygesit vir God, dit is heiligmaking.

God het nie gekies omdat Hy vooraf geweet het iemand sal gehoorsaam sal wees nie.

Hy het hulle gekies en bestem en afgesonder **om** gehoorsaam te wees, **om** met Christus se bloed besprinkel te word.

So leer Petrus hier, en netso leer Paulus in Ef. 1:4.

Om met Christus se bloed besprinkel te word beteken dat die sonde en die straf op sonde deur Jesus se bloed skoongewas word.

Hierdie mense vir wie Petrus se brief bedoel is,

was vreemdelinge in die wêreld waar hulle gebly het, hulle was anders as ander mense omdat hulle sonde vergewe was en omdat hulle gehoorsaam was aan God.

Hoekom was hulle gehoorsaam aan God?

Want die Heilige Gees het hulle daarvoor opsygesit, hulle afgesonder van ander wat nie gehoorsaam was nie.

Hoekom was hulle sonde vergewe?

Want Jesus het sy lewe opgeoffer, sy liggaam laat skeur, sy bloed laat vloei.

Hoe het hulle deelgekry aan die versoening deur Jesus se bloed?

Want God het hulle deur die Heilige Gees daarvoor opsygesit.

Hoekom was hulle deur die Heilige Gees afgesonder van ander om gehoorsaam te wees en om deur Jesus se bloed gereinig te wees?

Want God die Vader het dit vooraf so bestem, want Hy het gekies het om dit te doen.

Hierdie brief was eers bedoel vir die gelowiges wat omenby 65 jaar na Christus se geboorte in klein Asië gebly het,

maar dit is bedoel vir alle mense, van alle tye en alle plekke

wat vreemdelinge geword het daar waar hulle lewe;

vreemdelinge omdat hulle deur werk van die Heilige Gees in Jesus Christus se offer met God versoen is,

vreemdelinge omdat hulle deur die werk van die Heilige Gees aan God gehoorsaam is,

en dit alles omdat God die Vader hulle gekies het en dit alles laat gebeur het.

Vreemdeling is nie iets wat jy doen nie, dit is iets wat jy is – en jy word ŉ vreemdeling gemaak wanneer jy regtig glo in Jesus Christus.

Jou gehoorsaamheid aan God maak jou ontuis in hierdie wêreld en dit laat ander agterkom dat jy ŉ vreemdeling tussen hulle is, jy pas nie meer in nie...

Is jy ŉ vreemdeling daar waar jy lewe?

Ek bedoel nie vreemdeling soos ŉ Suid-Afrikaner wat nou in Australië of in Kanada bly nie? (Of soos ŉ Blou Bul ondersteuner wat in die Kaap bly nie.)

Is jy ŉ vreemdeling omdat jy deur Christus vergewe is en omdat jy aan God gehoorsaam is?

Maak jou geloof in Christus jou ontuis in hierdie wêreld waar jy nie meer inpas nie?

Waar voel jy tuis en waar voel jy soos ŉ vreemdeling?

Voel jy heel tuis by die viswater op Sondag wanneer die ander vreemdelinge bymekaar is om die Here te verheerlik?

Is jy ŉ vreemdeling by die braaivleisvuur waar gespog word met al wat verkeerd en sonde is?

Is jy tuis in geselskap wat God ontken en bevraagteken, Hom selfs beskuldig?

As jy glo in Christus kan jy nie meer daar tuis wees nie

(as jy is, moet dan nie so seker wees dat jy regtig glo nie...)

Petrus begin sy boodskap aan die vreemdelinge deur vir hulle genade en vrede in oorvloed te verkondig.

Dit is ŉ onverwagse boodskap. Genade en vrede aan mense wat nie meer tuis is nie, mense wat vreemdelinge is, wat nie behoort waar hulle is nie, wat nie meer inpas nie.

Jy sien, daar is ŉ anderkant van vreemdelingskap – as jy ŉ vreemdeling in die wêreld is, dan is dit so omdat jy nie meer ŉ vreemdeling by God is nie.

Dit is wat ons uit Ef 2 verklaar het – deur die vrede wat Jesus gebring het, is elkeen wat glo nie meer ver van God nie, ons is lede van sy huisgesin.

Ons is tuis in die huisgesin van God.

Gelowiges is vreemdeling in die wêreld, ons is nie van hier nie, want ons is burgers van die hemelse koninkryk skryf Paulus in Fil. 3:20.

Ons is pelgrims op reis na ons Vaderland.

Ons lewe nie meer in die skuld of in die mag van sonde nie.

Ons lewe in die oorwinning van Jesus Christus, ons lewe in die verwagting van sy wederkoms en sy volkome verheerliking en ons verlossing.

En daarom is ons vreemdelinge in hierdie wêreld, uitgekies deur God die Vader en afgesonder deur die Heilige Gees.

As vreemdelinge sal ons ontuis wees, ons sal onregverdig behandel word, ons sal vervolg word.

Maar ons weet dit is tydelik en sal verby gaan, daar wag vir ons ŉ heerlike tuiskoms by die Here.

Daarom verloor ons nie moed nie, daarom pak ons elke dag aan met blydskap en opgewondenheid want elke dag is nader aan ons tuiskoms by die Here.

Moenie soos die mense van die wêreld lewe nie, moenie by hulle tuis wees nie (selfs al is hulle vriende en familie), bly waar jy is, maar wees ŉ vreemdeling.

Lewe soos ŉ burger van die hemelse koninkryk, soos ŉ kind in God se huisgesin.

By Hom is jy nie vreemdeling nie, jy is sy kind in sy huisgesin. Hy het jou gekies, Hy het jou afgesonder om van sonde verlos te wees en om gehoorsaam te lewe soos Hy wil.

En mag daar dan vir jou en ons almal wat glo, genade en vrede in oorvloed wees!

**GEBED**

**SING: Lied 588 v. 1, 3** (Melodie Ps. 118 Loof, loof die Heer met lofgesange)

1.

O God van hoop, gee ons u vrede,

leer ons soos kinders op U wag.

Ons wil in stryd en moeilikhede

**van U alleen ons heil verwag**.

As ons geen weg meer verder sien nie,

**help ons om net op U te bou**

wat onaantasbaar vas en seker

u woord en u beloftes hou.

3.

Nooit kan geloof te veel verwag nie,

want **God bly aan sy Woord getrou**.

Geen grense is daar aan sy mag nie,

Hy sal al sy beloftes hou.

**Die hoop op Hom vervul ons lewe,**

**laat ons die koninkryk verwag,**

totdat die volheid van sy vrede

nuut deurbreek op die laaste dag.

Gaan en leef in God se seën as ŉ nuwe mens in Christus, as ŉ vreemdeling in hierdie wêreld...

24“Die Here sal julle seën en julle beskerm;

25die Here sal tot julle redding verskyn en julle genadig wees;

26die Here sal julle gebede verhoor en aan julle vrede gee!

A-a-a-amen, A-a-a-amen, A-a-a-a-amen.